section_heading: Povijest
paragraph_text: Između dva svjetska rata na Balkanu su pored plavih loža radile i lože na višim stupnjevima Škotskog reda. Vrhovno vijeće Drevnog i prihvaćenog škotskog obreda osnovano je i posvećeno 10. svibnja 1912. godine u Beogradu, Kraljevina Srbija. Svjetlo je uneseno iz Grčke. Od deset članova tadašnjeg Vrhovnog vijeća dva su slobodna zidara bila iz hrvatskih plavih loža, i to Dimitrije Mijalković iz Lože "Budnost" u Osijeku i Petar Šreplović iz Lože "Hrvatska vila" iz Zagreba koji se kasnije afilirao u beogradsku Ložu "Pobratim". U narednim godinama visoke stupnjeve Škotskog obreda dobili su i neki hrvatski slobodni zidari: Hinko Hinković, Ante Tresić Pavičić, Adolf Mihalić, Aleksandar Šmit, Franjo Hanaman i Vladimir Katičić.